
EMLÉKEZTETŐ
Készült a Győr-Moson-Sopron Megyei Mérnöki Kamara 2011. 07. 18. napján, 14 órai kezdettel tartott elnökségi üléséről. 

Az ülés helye: 
Győr, Csaba u. 16. II.em. 201/a. 
Jelen vannak: 

Mellékelt jelenléti ív szerint

Az Elnökségi ülés határozatképes. A határozatok jelen emlékeztető mellékletében találhatók.
Jelenlévők a napirendet elfogadták. 
Az elnökségi ülés napirendje:

1. Tájékoztatás az elmúlt és leendő időszak történéseiről

· MMK – Gazdasági és Pénzügyi Bizottság ülése

· MMK – kibővített elnökségi ülés

Bartal György elnök

2. Szakcsoportok hozzájárulásainak meghatározása

Bartal György elnök

3. Tiszteletdíj meghatározása

Bartal György elnök

4. Tagfelvételek, engedélyek, fellebbezések. 

Barcsai Éva Magdolna titkár helyett Bartal György elnök

5. Egyebek 

1. Napirendi pont: Tájékoztatás az elmúlt és leendő időszak történéseiről
Bartal György elnök az alábbiakról tájékoztatta az Elnökséget:
MMK – Gazdasági és Pénzügyi Bizottság ülése

Az MMK és a területi kamarák közötti feladatmegosztás, a feladatok finanszírozása, az egységes elvek szerinti gazdálkodás kidolgozása érdekében létrehozott Gazdasági és Pénzügyi Bizottság májusban pénzügyi információkat és adatszolgáltatásokat kért a területi kamaráktól. A beérkezett válaszok szóbeli kiegészítése, egyeztetése céljából a GPB regionális konzultációt kezdeményezett a megyei kamarák elnökeivel, ill. a gazdálkodásért felelős képviselőivel. Július 5-én, Veszprémben került sor a Győr-Moson-Sopron, a Komárom, a Vas, a Zala és a Veszprém Megyei Mérnöki Kamara megbeszélésére, melyen konstruktív volt a hozzáállás, a résztvevők nem rejtették véka alá a véleményüket.
Következő lépésként a Bizottság a megbeszéléseken elhangzott javaslatokat, információkat feldolgozza, s az ősszel tartandó rendkívüli küldöttgyűlésen az országos költségvetés a tapasztalatok birtokában újratervezésre kerülhet.

MMK – kibővített elnökségi ülés

Az MMK július 13-án tartotta a területi kamarák elnökeivel kibővített elnökségi ülését, melyen az alábbi témák kerültek megtárgyalásra:
· Mérnöki Kamara Cselekvési Program 2011-2012.

A Cselekvési Programban meghatározott legfontosabb feladatok:

I. Szolgáltatás a mérnöki szakmát gyakorlóknak

· Mérnökműhelyek kialakításának ösztönzése

· Jogsegélyszolgálat

· Fiatal mérnökök megszólítása (facebook használata)

· MÉDI-Traffipax elindítása

· Kamarai ellenőrzések 

II. Szervezetépítés

· Tagozatok szakmai munkájának erősítése

· A tagozatok és a szakcsoportok együttműködésének szorgalmazása

· Honlap fejlesztés

· Mérnök Újság digitális változata

III. Működési feltételek

· Tagozatok feladatalapú finanszírozása

· Gazdasági és Pénzügyi Bizottság működtetése

· Külső bevételek megnövelése

· Egységes kamarai eljárásrend („McDonald’s elv”) kidolgozása

IV. Szakmai érdekérvényesítés

· Mérnöki szakmát érintő törvények alakításában való részvétel

· A kormány jogalkotási javaslatainak követése

· A főmérnöki rendszer elfogadtatására lobbi-tevékenység

· Jogosultsági kérelmek bírálatánál el kellene érni, hogy a referencia-lista minőségét is vizsgálni lehessen
· Az MMK és a területi kamarák folyamatos kapcsolattartása érdekében az országos alelnökök időszakonként regionális egyeztetéseket fognak tartani a megyéknél (nálunk Kovács István alelnök)

· Felmerült mediátori testület létrehozása, cél: a problémás kérdések „előegyengetése”

· A „Közmunka-program” véleményezése (országosan sok ellenérzéssel működik)
· Az igazságügyi szakértőknek újabban kötelezővé teszik, hogy mérnöki kamarai szakértői jogosultsággal is rendelkezzenek. Az ezirányú kérelmeknél gyakori probléma, hogy az igazságügyi szakértőknek nincs műszaki gyakorlatuk.

· Az MMK a főtitkári rendszerének megerősítését tűzte ki célul, amint ez megvalósul, lehet beszélni az egységes kamarai eljárásrend kialakításáról
· Barsiné Pataky Etelka Duna Stratégiáért felelős kormánybiztosi kinevezését a Kormány 2011. év végéig meghosszabbította, a munka folytatásához elnök asszony kérte a jelenlévők támogatását.

2. Napirendi pont: Szakcsoportok hozzájárulásainak meghatározása
Bartal György elnök tájékoztatta a megjelenteket, hogy a megyei szakcsoportok a működésükhöz elkülönített pénzösszegre a tavalyi évhez hasonlóan idén is pályázhattak. A 7 szakcsoportból idáig 4 jelzett vissza (a Közlekedési Szakcsoport csak munkatervet nyújtott be, költségvetést nem): az Épületgépészeti Szakcsoport 420.000,- Ft-ot, a Geodéziai és Geoinformatikai Szakcsoport 290.800,- Ft-ot, a Tartószerkezeti Szakcsoport 400.000,- Ft-ot, a Vízgazdálkodási és Vízépítési Szakcsoport 370.000,- Ft-ot igényelt.
Bartal György javasolta, hogy az igényelt összegeket az Elnökség szavazza meg azzal a megkötéssel, hogy a támogatás szakcsoportonként max. 400 ezer Ft lehet. Így – kerekítések után – a Geodéziai 300 ezer Ft-ot, az Épületgépészeti és a Tartószerkezeti 400-400 ezer Ft-ot, a Vízgazdálkodási Szakcsoport pedig (a Duna Nap szervezéséhez igényelt támogatás összegének csökkenése miatt) 300 ezer Ft-ot kapjon.
A jelenlévők a javaslattal egyetértettek, az egyhangú szavazással hozott határozat jelen emlékeztető 1. sz. mellékletét képezi.
3. Napirendi pont: Tiszteletdíj meghatározása
Az Alapszabály szerint az Elnökség feladatkörébe tartozik a tiszteletdíjra megállapított keret felosztása. Az I. félévre kifizetendő tiszteletdíjakra vonatkozóan az Elnök készített egy tervezetet (a tervezet a jelenlévőknek kiosztásra került). 

Az adatokhoz tájékoztatásul közölte, hogy az új honlap és tagnyilvántartó program készítése folyamatban van, s ezek költsége előreláthatóan a tervezetthez képest többletkiadást fog eredményezni, melyet a tiszteletdíj rovására tudunk elszámolni. Ezért az I. félévre kiosztandó tiszteletdíj összege összesen 1 millió Ft-ban lett meghatározva.

A tervezethez az alábbi hozzászólások hangzottak el:

Dr. Baksai Róbert: a részemre előirányzott összeget a többiekéhez viszonyítva soknak tartom, kicsit csökkenteni gondolnám.

Csejtei György: javaslataim: a 45 ezer Ft-os összegeket kicsit feljebb kellene emelni, ill. a Minősítő Bizottság 3 tagja kapjon egyforma összeget.
Koch Péter: a szakcsoport-vezetők is végeznek munkát, ők nem kaphatnának tiszteletdíjat? Korábban én is voltam szakcsoporti elnök, s elég sok megkeresés, feladat érkezett a részemre.

Bartal György válaszai: a Baksai Róbert részére megállapított összeget jogosnak tartom. A minősítők díjára vonatkozó észrevétel valóban jogos, a II. félévben majd korrigáljuk.

A szakcsoportok elnökeinek munkájába én nem látok bele, nem tudjuk megítélni, hogy mennyit dolgoznak.

Egyébiránt a tiszteletdíj – ahogy a nevében is benne van – egy jelképes juttatás.

Javaslom, hogy a tervezetet ebben a formájában fogadjuk el, s az észrevételeket majd a II. félévi tiszteletdíj felosztásakor figyelembe vesszük, az összegeket akkor kompenzáljuk.

A jelenlévők a javaslattal egyetértettek, az egyhangú szavazással hozott határozat jelen emlékeztető 1. sz. mellékletét képezi.

4. Napirendi pont: Tagfelvételek, engedélyek, fellebbezések
A titkár távollétében Visi Renáta ismertette:

· 3 fő tagfelvételi kérelmét,

· a tervezői és szakértői jogosultságok meghosszabbítása iránti kérelmeket, amely 6 főt érint,
· az új tervezői és szakértői jogosultságok megadása iránti kérelmeket, amely 3 főt érint,

· 1 fő kérelmét –szakértői jogosultságok – referencia hiányában nem tudjuk támogatni
Az elnökség egyhangú szavazással 4 határozatot hozott, amelyek jelen emlékeztető 1. sz. mellékletét képezik.

Az elmúlt időszakban fellebbezés nem érkezett Kamaránkhoz.

5. Napirendi pont: Egyebek
Szalai Kálmán: jelenleg 3 etikai ügy van folyamatban:
· Az egyik ügyben indított fegyelmi eljárás jelenleg fel van függesztve, mivel bírósági vizsgálat folyik a panaszolt és panaszos ügyében. Ma érkezett levél az MMK FB elnökétől, melyben tájékoztatást ad a bírósági ügy lezárulásáról, egyúttal kéri kamaránkat a felfüggesztett etikai-fegyelmi eljárás folytatására.
· A másik ügynek nem lett folytatása, etikai panasz nem érkezett.

· A harmadik ügyben, az egyik tagunkkal szemben előterjesztett panaszra nem indítottunk fegyelmi eljárást, mivel a panaszos időközben a panaszát visszavonta és kérte a vizsgálat lezárását.
Az Örökös tagok közül néhányan nehezményezik, hogy a megyei honlapon nincs feltüntetve nevük mellett a kapott címük.

Bartal György: az új honlapon majd látható lesz ez is.
Szép János: érdeklődöm, hogy az Universitas-Győr Nonprofit Kft.-nél tett látogatásnak mi lett az eredménye?

Bartal György: abban megállapodtunk, hogy a kötelező szakmai továbbképzéseket tartanánk közös szervezésben (az általános és a munkabiztonsági modulokat az Iparkamarával tartjuk), viszont az anyagi kérdésekben még nem született egyezség.

Dr. Baksai Róbert: az országos és a megyei névjegyzéki lista kapcsolata hogyan áll? A hatósági munkák megkönnyítése érdekében jó lenne, ha a honlapon a tagok végzettsége is közzétételre kerülne.

Bartal György: az országos és a megyei névjegyzéknek összhangban kell lennie.

A végzettség megjelentetésére nincs törvényi előírás, ehhez a tagok egyéni kérése, hozzájárulása szükséges.

Végezetül – áttanulmányozásra – kiosztásra került a GYMSMMK költségtérítési ügyrendjének tervezete, melyről a szeptemberi elnökségi ülésen szavazunk.

Egyéb napirendi pont nem lévén, az elnök az ülést bezárja.
- kmf. –
	Bartal György
	Visi Renáta

